次韻薛祕書見遺玉臂格謝書則堂扁額
作者：魏了翁
朝代：宋

paragraphs: 人心之精微，未動孰爲判。
邪正介然形，君子小人斷。
熙熙大雅歌，洋洋關雎亂。
或覘時安樂，或識世屯難。
是惟言出口，矧復書脫腕。
至著恢人文，至微極幽贊。
或者藏其心，外飾徒璀璨。
誰知敬肆間，德之所聚散。
卓哉符溪老，吾道資禦捍。
萬殊錯揉中，獨識一理貫。
反躬事省察，憤世興寤嘆。
揭堂闡斯則，絕識陋秦漢。
於余或有所，相謂畫可玩。
無物報瓊瑶，作詩附筆諫。